Vrou bel polisie oor ‘laat pizza’Argieffoto (Foto: PublicDomainImages, Pixabay) ŉ Vrou van Ontario, Kanada het die polisie Maandagaand omstreeks 22:00 na ŉ restaurant ontbied omdat sy te lank vir ŉ pizza moes wag. Konst. Sandra Barr, woordvoerder van die polisie, het gesê die 32-jarige vrou en haar 10-jarige seun het die polisie ontbied omdat hul pizza nie betyds gereed was nie. Beamptes op die toneel het die vrou ingelig oor behoorlike gebruik van die 911-noodnommer en hulle maan Ontario-inwoners om dié nommer slegs te gebruik wanneer ŉ misdaad plaasvind of tydens ŉ lewensgevaarlike situasie. Sy sê daar is nie enige bewyse dat die vrou alkohol gebruik het voor die laat aandete nie, en sy is ook nie bewus daarvan dat enige klagtes teen die vrou aanhangig gemaak is nie. “Die 911-stelsel is vir diegene wat in gevaar is. Dit is vir noodsituasies waar die polisie, brandweer of ŉ ambulans benodig word. Dit is nie vir pizza-oproepe nie.”